Diari Oficial de la Generalitat Valenciana


Sumari del DOGV 3423, del 29-01-1999 (1999/87)

Informació pública de la convocatòria de les bases de les proves selectives per al nomenament d'un auxiliar de policia local de l'Ajuntament de Rafelguaraf.
------------------------------------------------------------------------------------------------------------------------------------------------------------

### Dades del document

Número de DOGV
:   3423

Data del DOGV
:   29-01-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/87


Data del document
:   10-12-1998

Organisme emissor
:   Ajuntament de Rafelguaraf

Tipus de document
:   Convocatòria

Descriptors 

:   * Rafelguaraf
    * policia
    * administració local
    * concurs administratiu

Informació pública de la convocatòria de les bases de les proves selectives per a nomenament d'un auxiliar de policia local de l'Ajuntament de Rafelguaraf. [1999/S87]
  
Es convoquen proves selectives per a un auxiliar de la policia local, segons l'oferta d'ocupació de 1998, publicada en el Boletín Oficial del Estado de 7 de novembre de 1998, en les quals seran d'aplicació les bases següents aprovades per l'Ajuntament Ple en la sessió de 30 de novembre 1998.
  
Bases de les proves selectives per al nomenament d'un auxiliar de la Policia Local.
  
Primera. Objecte de la convocatòria
  
L'objecte d'aquestes bases és regular les proves selectives d'un auxiliar de la Policia Local, vacant inclosa en l'oferta d'ocupació de l'any 1998.
  
El lloc de treball figura en la plantilla de personal d'aquest ajuntament, enquadrat en l'escala d'administració especial, subescala de serveis especials, classe policia local i auxiliars, vigilant, grup D.
  
Aquest personal percebrà les retribucions que s'assenyalen en cada moment, d'acord amb les normes aplicables, sense que puguen participar en la distribució de fons ni percebre retribucions distintes a les establertes.
  
El procediment de selecció serà el d'oposició lliure.
  
Segona. Disposicions aplicables
  
El procés selectiu s'ajustarà al que disposa en aquestes bases i supletòriament:
  
Al que s'estableix en la normativa aplicable del Reial Decret Legislatiu 781/1986, de 25 d'abril; i totes les que dicte l'estat en ús de l'autorització continguda en l'article 168 de l'esmentat text.
  
A la Llei 30/1984, de 2 d'agost, de Mesures per a la Reforma de la Funció Pública.
  
El Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1985.
  
Al Reial Decret 896/1991, de 7 de juny, pel qual s'estableixen les regles bàsiques i els programes mínims a què s'ha d'ajustar el procediment de selecció dels funcionaris de l'administració local.
  
El Reial Decret 364/1995, de 10 de març, pel qual s'aprova el Reglament General d'Ingrés en l'Administració de l'Estat.
  
A la Llei 2/1990, de 4 d'abril, de la Generalitat Valenciana, de Coordinació de Policies Locals de la Comunitat Valenciana.
  
Al Decret 152/1991, de 29 d'agost, del Consell de la Generalitat Valenciana, pel qual s'estableixen les bases i els criteris uniformes per a la selecció, formació, promoció i mobilitat dels policies locals, escala bàsica.
  
A l'Ordre del conseller d'Administració Pública de 9 de setembre de 1991, per la qual es desenvolupa el Decret 152/1991, de 29 d'agost.
  
L'Ordre de 5 de desembre de 1994, de la Conselleria d'Administració Pública, i l'Ordre de la Conselleria de Presidència, de 22 de desembre de 1997, per les quals s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.
  
Tercera. Condicions dels aspirants
  
Per a optar a la realització de les proves selectives, els aspirants hauran de tenir els requisits següents:
  
1. Ser de nacionalitat espanyola.
  
2. Tindre complits 18 anys i no excedir els 30. Sols als efectes de l'edat màxima es compensarà el límit amb els serveis prestats anteriorment en l'administració local, escala d'administració especial, subescala de serveis especials, classe de Policia Local i auxiliars.
  
3. No patir cap malaltia ni defecte físic que impedisca l'exercici de les corresponents funcions, que hauran d'aportar a l'efecte certificat mèdic oficial on conste que compleixen la totalitat de les prescripcions establides en l'annex II, quadre d'exclusions mèdiques, torn lliure, de l'Ordre de la Conselleria d'Administració Pública, de 22 de desembre de 1997.
  
4. Tindre una estatura mínima de 1,65 metres per als homes i 1,60 metres per a les dones. Per a la comprovació d'aquesta condició, tots els aspirants s'hauran de sotmetre a la mida de l'estatura.
  
5. Estar en possessió del títol de Graduat Escolar, Batxiller Elemental o equivalent, o complir les condicions per a obtindre'l en la data en què finalitze el termini de presentació d'instàncies; l'equivalència ha de ser reconeguda com a tal per l'administració competent en cada cas concret i acreditada com cal en aquest sentit pels aspirants.
  
6. Posseir els permisos de conduir de vehicles A-2 i B-2 o, si escau, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a la conducció dels vehicles a què es refereix l'article 7.3 de l'anterior Reial Decret 772/1997, en període de validesa.
  
7. No haver estat separat mitjançant expedient disciplinari del servei de l'estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a l'exercici de les funcions públiques.
  
Tots els requisits s'hauran de reunir el dia de l'acabament del termini de presentació d'instàncies.
  
Quarta. Presentació d'instàncies i documentació annexa
  
En les instàncies per a prendre part en aquesta convocatòria els aspirants hauran de manifestar que compleixen tots i cadascun dels requisits exigits en la base anterior i que es comprometen a prestar jurament o promesa en la forma establida per a l'exercici de càrrecs públics en el cas de ser seleccionats, també acompanyaran el certificat mèdic indicat en la base tercera. Les instàncies s'adreçaran a l'alcalde president de l'Ajuntament de Rafelguaraf i es presentaran en el Registre General d'Entrada de l'Ajuntament, durant termini de 20 dies hàbils, comptadors a partir de l'endemà de la publicació de l'extracte de la convocatòria en el Boletín Oficial del Estado.
  
Les instàncies també podran presentar-se en la forma prevista en l'article 38.4.c de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Admissió dels aspirants
  
Després de concloure el termini de presentació d'instàncies, l'alcalde mitjançant resolució, aprovarà la llista provisional d'aspirants admesos i exclosos, que es publicarà en el tauler de la casa consistorial i en el Butlletí Oficial de la Província. S'hi concedirà un termini de 15 dies per a reclamacions. En el cas de no presentar-se cap reclamació, la llista provisional esdevindrà automàticament definitiva i així constarà en l'alcaldia.
  
Tant en un supòsit com en l'altre, en la resolució indicada es nomenaran els membres del tribunal qualificador i es determinarà la data del començament dels exercicis, que es publicarà en el tauler d'anuncis de la Casa Consistorial i en el Butlletí Oficial de la Província.
  
La resta d'anuncis del procés selectiu es publicaran exclusivament en el tauler d'anuncis de la Casa Consistorial.
  
Sisena. Tribunal qualificador
  
El tribunal qualificador, estarà constituït de la següent manera:
  
President: l'alcalde president de l'Ajuntament de Rafelguaraf o regidor en qui delegue.
  
Vocals:
  
- Un representant del professorat oficial designat per l'Institut Valencià de Seguretat Pública.
  
- Un representant de l'administració de la Generalitat Valenciana, designat per la Conselleria de Presidència.
  
- Un funcionari pertanyent a la classe de policia local i auxiliars.
  
- Un funcionari de carrera designat per l'Alcaldia.
  
- Secretari: el de la corporació o funcionari en qui delegue.
  
Els vocals i el secretari del tribunal hauran de posseir, com a mínim, la mateixa titulació exigida als aspirants per a prendre part en el procés selectiu.
  
La designació dels membres del tribunal inclourà la dels respectius suplents.
  
El tribunal podrà disposar la incorporació d'assessors i de col·laboradors especialistes a les seues sessions.
  
Podran nomenar-se assessors del tribunal per a les proves tècniques i d'aptitud física.
  
El tribunal no podrà constituir-se ni actuar sense l'assistència de la meitat més un dels membres, titulars o suplents indistintament.
  
Setena. Procediment de selecció
  
L'ordre en els exercicis en què no siga possible la seua realització simultània per tots els opositors, serà l'establit per sorteig per a les proves de l'administració de l'estat.
  
El procés de selecció constarà de les proves i dels exercicis següents:
  
1. Prova prèvia
  
Abans d'iniciar els exercicis de l'oposició els aspirants hauran de practicar la prova prèvia següent: un exercici o prova psicotècnica aptitudinal i de personalitat, amb la qualificació d'apte o no apte, i s'ajustaran als criteris establits en els annexos III i III/I/a, de l'Ordre de la Conselleria d'Administració Pública, de 5 desembre de 1994.
  
2. Primer exercici: de caràcter obligatori i eliminatori
  
Consistirà a superar les proves d'aptitud física que posen de manifest la capacitat per a l'exercici del lloc de treball, amb el contingut i marques que s'especifiquen en l'annex de proves físiques, torn lliure, de l'Ordre de 5 de desembre de 1994.
  
La qualificació d'aquest exercici serà d'apte o no apte.
  
3. Segon exercici: de caràcter obligatori i eliminatori
  
Consistirà en desenvolupar per escrit, en un temps determinat pel tribunal, quatre temes elegits per sorteig, un de cadascun dels grups primer a quart, de l'annex I de l'Ordre de 9 de setembre de 1991, i que es recullen en l'annex d'aquestes bases.
  
Aquests temes seran llegits en sessió pública davant el tribunal, que podrà formular les preguntes o aclariments que sobre aquest considere oportuns. Es valoraran la claredat de les idees, la facilitat de l'expressió verbal i el coneixement sobre els temes exposats.
  
4. Tercer exercici: de caràcter obligatori i eliminatori. Constarà de dues proves:
  
A) Realització d'una prova pràctica, de 30 minuts de duració, en la qual podrà utilitzar-se plànols muts, sobre les matèries contingudes en el grup V del temari que figura en l'annex d'aquestes bases.
  
B) Realització d'una prova pràctica, amb una duració màxima d'una hora, que versarà sobre redacció, desenvolupament i exposició escrita d'un supòsit policial sobre les activitats, funcions i serveis propis del lloc de treball.
  
5. Quart exercici: de caràcter obligatori i no eliminatori
  
Consistirà a traduir del castellà al valencià un text elegit pel tribunal durant un temps màxim de 30 minuts.
  
Els exercicis segon i tercer, es qualificaran de 0 a 10 punts, i seran eliminats els aspirants que no aconseguisquen una puntuació mínima de 5 punts en cadascun d'aquests.
  
El quart exercici es qualificarà de 0 a 2 punts i no determinarà l'eliminació de l'aspirant.
  
Vuitena. Aprovats
  
La puntuació de cada exercici s'obtindrà sumant els punts que assignen a cada opositor els membres del tribunal i dividint pel nombre d'aquests.
  
La puntuació final serà la resultant de la suma dels quatre exercicis.
  
Finalitzada la qualificació del procés selectiu, el tribunal publicarà la relació d'aprovats per ordre de puntuació, els quals no podran ultrapassar el nombre de places convocades, i elevarà aquesta relació a l'alcaldia amb la proposat de nomenament a favor de l'opositor aprovat, perquè aquesta efectue el nomenament com a funcionari, també es trametrà a aquesta autoritat l'acta de sessions.
  
Novena. Presentació de la documentació
  
L'aspirant proposat pel tribunal haurà d'aportar en el termini de 10 dies naturals comptadors des de l'endemà de la publicació de la llista d'aprovats en el tauler d'edictes de la corporació, els documents acreditatius dels requisits exigits en la base segona de la convocatòria que tot seguit s'indica:
  
1. Còpia validada o fotocòpia compulsada del document nacional d'identitat.
  
2. Còpia validada o fotocòpia compulsada del títol de graduat escolar, batxiller elemental o equivalent.
  
3. Còpia validada o fotocòpia compulsada dels permisos de conduir.
  
4. Declaració de no haver sigut separat mitjançant expedient disciplinari del servei de l'estat, administració autonòmica o local, i de no trobar-se inhabilitat per a l'exercici de les funcions públiques.
  
Els qui dins el termini indicat, i tret de casos de força major, acreditada com cal, no hi presenten la documentació exigida o de l'examen d'aquesta es deduïra que manquen d'algun dels requisits assenyalats, no podran ser nomenats funcionaris, i quedaran anul·lades totes les actuacions, sense perjudici de la responsabilitat en què hagen pogut incórrer per falsedat.
  
Deu. Facultats del tribunal
  
El tribunal queda facultat per a resoldre els dubtes que es presenten i adoptar els acords necessaris per al bon ordre del procés selectiu en tot allò no previst en aquestes bases.
  
Onze. Impugnació d'aquestes bases
  
Els interessats podran impugnar aquests bases en els casos i en la forma que estableixen la Llei de Règim Jurídic de les Administracions Públiques i del Procediment Administratiu Comú i la Llei Reguladora de la Jurisdicció Contenciosa Administrativa.
  
Annex
  
Grup primer. Dret constitucional i administratiu
  
Tema 1. Organització política de l'estat espanyol. Classe i forma d'estat. Organització territorial de l'estat. La Corona. Poder legislatiu. Poder executiu. Poder judicial. Relacions entre el govern y les Corts Generals.
  
Tema 2. La Constitució espanyola. El sistema constitucional. La Constitució espanyola de 1978. Principis generals. El Tribunal Constitucional.
  
Tema 3. Les Corts Generals. Les cambres. La funció legislativa. L'administració de justícia.
  
Tema 4. L'organització territorial espanyola. Les comunitats autònomes. Els estatuts d'autonomia. Òrgans i competències. Les administracions públiques: estatal, autonòmica i local.
  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.
  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.
  
Grup segon. Règim local i policia
  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.
  
Tema 9. El municipi, òrgans col·legiats de govern. El Ple de l'Ajuntament. La Comissió de Govern. Òrgans consultius i participatius, les comissions informatives.
  
Tema 10. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.
  
Tema 11. La policia local, conceptes previs. Missions i objectius. Estructura orgànica i funcional.
  
Tema 12. El binomi policia local ciutadà, conceptes previs. Relació i finalitat. Suports ètics. Normes d'actuació.
  
Tema 13. Ordenament legislatiu de la policia local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari. Altres disposicions d'interés.
  
Tema 14. Llei de la Generalitat Valenciana de Coordinació de Policies Locals de la Comunitat Valenciana: disposicions generals de la coordinació de les policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de la Seguretat Pública.
  
Grup tercer. Penal
  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.
  
Tema 16. Classes de faltes: contra els interessos generals de les poblacions, contra les persones i contra la propietat.
  
Tema 17. Classes de delictes; contra les persones, contra la llibertat i la honestedat i contra la propietat.
  
Tema 18. Obligacions i competències dels ajuntaments: les ordenances municipals. Els bans d'alcaldia.
  
Tema 19. Ordenances municipals, concepte i classes. Infraccions. Potestat sancionadora. Principals infraccions a bans i ordenances. Procediment sancionador.
  
Grup quart. Trànsit
  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.
  
Tema 21. Reglaments que puguen sorgir del desplegament de la Llei de Bases sobre Trànsit i Circulació de Vehicles a Motor i Seguretat Viària.
  
Tema 22. El trànsit viari: introducció. Vies, vehicles i conductors. Les condicions tècniques del vehicle. Classes de transport.
  
Tema 23. El transport: servei públic de passatgers i servei públic de mercaderies o mixtes. El servei privat, mercaderies perilloses. Condicions tècniques del vehicle de transports i altres requisits principals.
  
Tema 24. Els accidents de trànsit: concepte i consideracions prèvies. Les seues causes. Classes i faltes.
  
Grup cinqué. Matèries locals
  
Tema 25. Coneixement del terme municipal de Rafelguaraf. Extensió, límits i accidents naturals.
  
Llista de carrers i camins veïnals i comarcals.